
			BESTELAKO XEDAPENAK

			INDUSTRIA, TRANTSIZIO ENERGETIKO ETA JASANGARRITASUNAREN SAILA

			3753

			EBAZPENA, 2026ko abuztuaren 14koa, Industria, Trantsizio Energetiko eta Jasangarritasuneko Bizkaiko lurralde-ordezkariarena, zeinaren bidez iragartzen baita zerrendatutako finkak okupatu aurreko aktak egiteko deialdia; finka horiek Abanto y Ciérvana-Abanto Zierbena, Ortuella, Santurtzi eta Zierbenako (Bizkaia) udal-mugarteetan daude, 132 kV-ko Ortuella TA – Abanto TA zirkuitu bikoitzeko linea elektrikoa eraberritzeko proiektuaren eraginpean. Instalazioaren titularra i-DE Redes Eléctricas Inteligentes S.A.U. da.

			Espedientea: 48-AT-Y-2025-00027.

			Industria, Trantsizio Energetiko eta Jasangarritasuneko Bizkaiko lurralde-ordezkariaren 2026ko apirilaren 1eko Ebazpenaren bidez, aipatutako instalazio elektrikoa onura publikokoa dela deklaratu zen.

			Sektore Elektrikoari buruzko abenduaren 26ko 24/2013 Legearen 56. artikuluan xedatutakoaren arabera, onura publikokoa dela deklaratzeak berekin dakar ukitutako eskubideak eskuratzea edo ondasunak okupatu beharra, eta, ondorioz, okupazioa premiaz egin beharra, betiere Nahitaezko Desjabetzeari buruzko Legearen 52. artikuluan zehaztutako ondorioetako.

			Horrenbestez, Nahitaezko Desjabetzeari buruzko 1954ko abenduaren 16ko Legearen 52. artikuluarekin bat etorriz (1954ko abenduaren 17ko BOE), lurralde-ordezkaritza honek erabaki du ukitutako eskubideen eta ondasunen jabe eta titularrei ukitutako ondasunak dauden udalerriko udaletxera dei egitea (Bizkaiko Lurralde Historikoan). Hor egingo dira ukitutako ondasunak okupatu aurretiko aktak eta, beharrezkoa bada, behin betiko okupazioaren akta.

			Interesdun guztiek, bai eta ukitutako ondasunetan edozein eratako eskubideak edo interesak dituzten titularrek ere agertu behar dute bilerara, bai zuzenean, bai zeharka, behar bezala baimendutako ordezkari baten bidez, eta titulartasuna egiaztatzeko agiriak aurkeztu behar dituzte, baita kontribuzioaren azken ordainagiria ere. Hala nahi izanez gero, peritu edo notario baten laguntza ere izan dezakete.

			Honi erantsitako zerrendan aditzera emandako egunean eta orduan jasoko dira aktak; titular bakoitzari zitazio-zedula bat bidalita adieraziko zaio non, zer egunetan eta ordutan egingo den, eta, orobat, Nahitaezko Desjabetzeari buruzko Legearen 52. artikuluan ezarritako gainerako argitalpenak ere egingo dira.

			Halaber, Nahitaezko Desjabetzeari buruzko Legearen Erregelamenduaren 56.2 artikuluan xedatutakoarekin bat etorriz, bai interesdunek bai argitaratutako zerrendetan aipatu ez diren interes errealen eta interes ekonomikoen titularrek nahi adina alegazio aurkez ditzakete ukitutako ondasun eta eskubideen zerrendetan egin ahal izan diren akatsak zuzentzeko; alegazioak idatziz bidali behar dira Bizkaiko Lurralde Ordezkaritzan (Concha Jeneralaren kalea 23, 5. solairua, Bilbao), aldez aurreko aktak jasotzeko adierazitako egunera bitarte.

			Halaber, Administrazio Publikoen Administrazio Prozedura Erkidearen urriaren 1eko 39/2015 Legearen 45.1 artikuluan xedatutakoaren eta Nahitaezko Desjabetzeari buruzko Legearen 52. artikuluaren bigarren arauan xedatutakoaren arabera, hauei jakinarazpena egiteko balioko du iragarki honek: identifikatu gabeko interesdun izan daitezkeenei, ukitutako ondasunen eta eskubideen titular ezezagunei eta helbide ezezaguna dutenei.

			Bilbao, 2026ko abuztuaren 14a.

			Industria, Trantsizio Energetiko eta Jasangarritasuneko Bizkaiko lurralde-ordezkaria,

			MARÍA JESÚS MARKAIDA URIARTE.

